गृहमन्त्रीका गतिविधि टिप्पणी गर्न लायक छैनन् : नेता निधि
नेपाली कांग्रेसका नेता बिमलेन्द्र निधिले गृहमन्त्री रवि लामिछानेको काम कारवाही टिप्पणी गर्न लायक नभएको बताएका छन् ।
सुनसरी — नेपाली कांग्रेसका नेता बिमलेन्द्र निधिले गृहमन्त्री रवि लामिछानेको काम कारवाही टिप्पणी गर्न लायक नभएको बताएका छन् ।इटहरीमा सोमबार नेपाल प्रेस युनियनले गरेको अन्तक्रिया कार्यक्रममा बोल्दै नेता निधिले गृह मन्त्रालयमा लामिछाने जस्तो अपरिपक्क मान्छेलाई जिम्मा लगाउनु नै गलत भएको बताए । पूर्वगृहमन्त्री समेत रहेका निधिले अहिलेका गृहमन्त्रीको काम गराई अपरिपक्क देखिएको बताए । सरकार परिवर्तनलाई सामान्यरुपमा लिनुपर्ने उनको भनाइ थियो । 'अहिले संसद्‌मा कसैको पनि स्पष्ट बहुमत छैन । त्यसकारण सरकार परिवर्तन हुने कुरालाई सामान्यरुपमा लिनुपर्छ,' उनले भने ।प्रधानमन्त्री पुष्पकमल दाहाललाई बारम्बार सरकार फेरबदल गरेर उथलपुथल गर्ने विशेषज्ञको संज्ञा दिदै निधिले भने, 'उथलपुथलको विशेषज्ञ प्रधानमन्त्री पुष्पकलम दाहाल हुन्, शेरबहादुर देउवा र केपी शर्मा ओली होइनन् ।' नेता निधिले बर्तमान संविधान संशोधन जरुरत रहेपनि २०८४ को निर्वाचन अगाडि सम्भावना नरहेको प्रस्ट पारे । संबिधान संशोधनको एजेण्डा लिएर २०८४ को निर्वाचनमा जानुपर्ने र जनताले म्याण्डेड दिएको अवस्थामा मात्र संबिधान संशोधन हुनसक्ने निधिको भनाई थियो । 